CELEX: 32015R1106
Language: lv
Date: 2015-07-08 00:00:00
Title: Komisijas Īstenošanas regula (ES) 2015/1106 (2015. gada 8. jūlijs), ar ko groza Īstenošanas regulu (ES) Nr. 540/2011 un Īstenošanas regulu (ES) Nr. 1037/2012 attiecībā uz darbīgās vielas izopirazāma apstiprināšanas nosacījumiem (Dokuments attiecas uz EEZ)

9.7.2015   
            
            
               LV
            
            
               Eiropas Savienības Oficiālais Vēstnesis
            
            
               L 181/70
            
         KOMISIJAS ĪSTENOŠANAS REGULA (ES) 2015/1106
   (2015. gada 8. jūlijs),
   ar ko groza Īstenošanas regulu (ES) Nr. 540/2011 un Īstenošanas regulu (ES) Nr. 1037/2012 attiecībā uz darbīgās vielas izopirazāma apstiprināšanas nosacījumiem
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvu 79/117/EEK un Padomes Direktīvu 91/414/EEK (1), un jo īpaši tās 21. panta 3. punktā minēto otro alternatīvu,
   tā kā:
   
               (1)
            
            
               Ar Komisijas Īstenošanas regulu (ES) Nr. 1037/2012 (2) izopirazāmu apstiprināja par darbīgo vielu atbilstīgi Regulai (EK) Nr. 1107/2009 ar nosacījumu, ka apstiprinājuma pieteikuma iesniedzējs, uzņēmums Syngenta Crop Protection AG (“pieteikuma iesniedzējs”), iesniedz apstiprinošu informāciju par metabolītu CSCD 459488 un CSCD 459489 ietekmi uz gruntsūdeņiem, un iekļāva izopirazāmu Komisijas Īstenošanas regulas (ES) Nr. 540/2011 (3) pielikuma B daļas sarakstā. Apstiprinājuma informācija līdz 2015. gada 31. martam bija jāiesniedz Komisijai, dalībvalstīm un Eiropas Pārtikas nekaitīguma iestādei (turpmāk “iestāde”).
            
         
               (2)
            
            
               Pieteikuma iesniedzējs 2014. gada februārī informēja Komisiju, ka, iespējams, ne visa vajadzīgā apstiprinošā informācija būs pieejama līdz termiņam, kas noteikts Īstenošanas regulā (ES) Nr. 540/2011 un (ES) Nr. 1037/2012. Pieteikuma iesniedzējs apgalvoja, ka šīs kavēšanās iemesls ir nepieciešamība izstrādāt piemērotus testēšanas protokolus, un iesniedza darba plānu šīs informācijas iegūšanai.
            
         
               (3)
            
            
               Apvienotā Karaliste – ziņotāja dalībvalsts par izopirazāmu – novērtēja pieteikuma iesniedzēja sniegto informāciju un 2014. gada septembrī informēja Komisiju, ka tā uzskata, ka pieteikuma iesniedzēja lūgums pagarināt termiņu, lai iesniegtu apstiprinošu informāciju, ir pamatots un ka darba plāns, ko iesniedzis pieteikuma iesniedzējs, ir reālistisks un atbilstīgs.
            
         
               (4)
            
            
               Tāpēc šķiet, ka pieprasījums ir pamatots, lai ļautu pieteikuma iesniedzējam iegūt vajadzīgos datus saprātīgā termiņā.
            
         
               (5)
            
            
               Pieteikuma iesniedzējs 2015. gada 30. martā iesniedza kopsavilkuma dokumentu, kurā ziņoja par līdz šim iegūto informāciju un sniedza galīgo darba plānu, lai sagatavotu trūkstošo informāciju.
            
         
               (6)
            
            
               Tāpēc ir lietderīgi grozīt izopirazāma apstiprinājumu un pagarināt apstiprinošās informācijas iesniegšanas termiņu līdz 2017. gada 31. jūlijam.
            
         
               (7)
            
            
               Tāpēc Īstenošanas regulas (ES) Nr. 540/2011 un (ES) Nr. 1037/2012 būtu attiecīgi jāgroza.
            
         
               (8)
            
            
               Ņemot vērā to, ka termiņš apstiprinošas informācijas par izopirazāmu iesniegšanai jau ir beidzies, šai regulai būtu jāstājas spēkā nākamajā dienā pēc tās publicēšanas.
            
         
               (9)
            
            
               Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Grozījumi Īstenošanas regulā (ES) Nr. 540/2011
   Īstenošanas Regulas (ES) Nr. 540/2011 pielikuma B daļā, 27. rindā “Izopirazāms”, slejā “Īpaši noteikumi” pēdējo rindkopu aizstāj ar šādu:
   
      “Pieteikuma iesniedzējs šo informāciju iesniedz Komisijai, dalībvalstīm un iestādei līdz 2017. gada 31. jūlijam.”
   
   2. pants
   Grozījumi Īstenošanas regulā (ES) Nr. 1037/2012
   Īstenošanas Regulas (ES) Nr. 1037/2012 pielikuma slejā “Īpaši noteikumi” pēdējo rindkopu aizstāj ar šādu:
   
      “Pieteikuma iesniedzējs šo informāciju iesniedz Komisijai, dalībvalstīm un iestādei līdz 2017. gada 31. jūlijam.”
   
   3. pants
   Stāšanās spēkā
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 8. jūlijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 309, 24.11.2009., 1. lpp.
   
   
      (2)  Komisijas 2012. gada 7. novembra Īstenošanas regula (ES) Nr. 1037/2012, ar ko apstiprina darbīgo vielu izopirazāmu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulas (ES) Nr. 540/2011 pielikumu (OV L 308, 8.11.2012., 15. lpp.).
   
      (3)  Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).